Afrikaanse papegaai doen aanlyninkopies | Maroela Media
Barry en Corienne (Foto Instagram)
Barry, 'n African Grey wat in Londen woon en wat Afrikaans praat het onlangs aanlyninkopies gedoen sonder sy eienaars se wete.
Barry se eienaar, Corienne Pretorius, was verbaas toe sy die e-pos kry wat 'n bestelling op Amazon bevestig.
Pretorius het by die huis gekom en gehoor hoe Barry met Alexa praat. Alexa is 'n intelligente Bluetooth-luidspreker wat kan reageer op stem-bevele. 'n Mens kan Alexa só stel dat dit byvoorbeeld pizza bestel, herinneringe lys of selfs 'n grappie vertel.
"Barry het net so twee dae tevore geleer om 'Alexa' te sê. Ek het gehoor hy babbel, maar ek het nie baie aandag daaraan gegee nie," het Pretorius aan Maroela Media gesê.
"Ek het toe na my kantoor toe gegaan en op my rekenaar begin werk. Dis tóé dat ek 'n e-pos kry om my Amazon-bestelling te bevestig. Ek kon nie verstaan wat aangaan nie, want ek het niks bestel nie. Gelukkig neem Amazon al die telefoonoproepe op, en ek het daarna gaan luister."
Pretorius het toe gehoor hoe Barry vir Alexa roep en aktiveer. Alexa het vrae gevra en Barry het met geluide geantwoord. "Toe Alexa vra om die bestelling te bevestig, het Barry met 'n snaakse geluid gereageer wat Alexa toe as 'ja' aanvaar het," het Pretorius gesê.
Die Instagram-inskrywing wat Corienne gemaak het oor wat gebeur het (Foto: Instagram)
"Barry het 'n spul dekoratiewe bokse bestel, maar gelukkig kon ek die bestelling kanselleer."
Pretorius praat Afrikaans met haar gesin, en dít is waar Barry Afrikaans aangeleer het.
"Hy sê elke aand as ons kamer toe gaan 'lekker slaap!' en partykeer sê hy ook 'koppie krap'. Afrikaans is ons huistaal, so hy sê maar wat hy hoor. Verder miaau hy en maak baie geluide."
Pretorius sê die aandag wat Barry oor sy bestelling gekry het, was 'n verrassing vir haar.
"Die voorval het verskriklik baie aandag getrek, ek het dit glad nie verwag nie! Ek het dit eintlik net op 'n groep vir Suid-Afrikaanse mammas in Londen gedeel, en is daarna deur 'n agentskap genader om 'n storie te doen. Sedertdien is Barry oral!"
Die papegaaie is baie slim.Kenners hou vol die voèls mimiek net,maar ek het een gehad wat tot gevra het vir wat hy lus het om te eet.As hy vir peer vra,kon jy nie vir hom appel gee nie.Hy het presies geweet en elke vrug geken. Litchis was sy gunsteling en ek het buite litchi seisoen baie met n dikbek papegaai gesit. Hy kon tot aanvoel in watse bui ek is.As ek ag eas die dag het hy styf teen my nek kom sit en sy snawel teen my wang gedruk en as ek goed gevoel het was hy laf en… Lees meer »
2e Laaste par.: 'verassing' is 'verrassing'.
Lekker lag ek nou! Dankie MM dat jul altyd sulke oulike berigte deel.
Dankie vir die pittige berig. Barry baie oulik. Petra jammer om van jou verlies te hoor al is dit vyf jaar later. Ja dit gebeur as hulle skrik. Dit het met 'n vriendin van my gebeur.